Dane Zajc: **HIŠA**

Kadar hiša zaspi,

se pokrije s streho,

da ji ne dežuje v oči.

Da se ji utrinki z neba

ne smetijo v usta,

če v spanju z okni zija.

Hiša sanja, da otroci v rokah

držijo sive medvedke,

zaresne lokomotive

pa tigre in leve žive.

Takrat spi nemirno in loputa z vrati.

Včasih sanja dolge hišaste pripovedke.

Takrat spi dolgo in zjutraj noče vstati.

Opolnoči se včasih hiša zbudi.

Zbudi se, ker misli, da jo je v peto

ugriznil zmaj.

Pa hitro zaspi nazaj.

Saj vidi: črni muc v kleti,

samo črni muc v kleti

se lišpa s prešernim petjem,

ker se odpravlja k beli mucki na čaj.

Kadar hiša spi, diha

z zavesami.

Napenja jih v prepihu, zelo rahlo, zelo tiho.